Document ID: 32014L0076

DIRETTIVA TA' DELEGA TAL-KUMMISSJONI 2014/76/UE
tat-13 ta' Marzu 2014
li temenda, għal skopijiet ta' adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta' eżenzjoni għall-Merkurju f'tubi bi skariku luminuż magħmula bl-idejn (HLDTs) użati għas-sinjali, kemm dawk dekorattivi kif ukoll dawk arkitettoniċi, għad-dawl speċjalizzat u għall-opri tal-arti bid-dawl
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta' Ġunju 2011 dwar ir-restrizzjoni tal-użu ta' ċerti sustanzi perikolużi fit-tagħmir elettriku u elettroniku, (1) u b'mod partikolari l-Artikolu 5(1(a) tagħha
Billi:
(1)
Id-Direttiva 2011/65/UE tipprojbixxi l-użu tal-merkurju fit-tagħmir elettriku u elettroniku mqiegħed fis-suq.
(2)
It-tubi bi skariku luminuż magħmula bl-idejn (HLDTs) huma bozoz magħmula bl-idejn li jintużaw għal skop speċjali u li jeżistu f'varjetà wiesgħa. Xi eżempji huma s-sinjali tan-neon, illuminazzjoni arkitettonika individwali u emittenti ta' dawl speċjali fir-riċerka analitika fil-kimika. Peress li l-HLDTs jintużaw għal applikazzjonijiet fuq ġewwa u fuq barra b'kompożizzjoni ta' spettru ta' kulur individwali, hemm bżonn li jaħdmu b'mod affidabbli f'kundizzjonijiet sensittivi u kesħin u hemm bżonn li jkollhom stennija ta' ħajja twila ħafna peress li ta' spiss l-aċċess għalihom huwa diffiċli. Sabiex ikunu jistgħu jaħdmu kif suppost f'dawn il-kundizzjonijiet, l-HLDTs jeħtieġu kwantità minima ta' merkurju.
(3)
L-eliminazzjoni jew is-sostituzzjoni tal-merkurju fl-HLDTs u s-sostituzzjoni kollha kemm hi tal-HLDTs b'teknoloġiji oħrajn bħal-LED mhijiex prattika la mil-lat xjentifiku u lanqas mil-lat tekniku. Għaldaqstant, l-użu tal-merkurju fl-HLDTs użati għas-sinjali, kemm dawk dekorattivi kif ukoll dawk arkitettoniċi, għad-dawl speċjalizzat u għall-opri tal-arti bid-dawl għandu jkun eżentat mill-projbizzjoni. Il-merkurju għandu jkun limitat u jintuża biss l-ammont minimu meħtieġ u l-perjodu ta' validità għandu jispiċċa fil-31 ta' Diċembru 2018, sabiex jiġu evitati impatti negattivi fuq l-innovazzjoni.
(4)
Għaldaqstant, id-Direttiva 2011/65/UE għandha tiġi emendata skont dan,
ADOTTAT DIN ID-DIRETTIVA:
Artikolu 1
L-Anness III tad-Direttiva 2011/65/UE huwa emendat kif stipulat fl-Anness ta' din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma' din id-Direttiva mhux aktar tard mill-aħħar jum tas-sitt xahar wara d-dħul fis-seħħ. Huma għandhom minnufih jikkomunikaw lill-Kummissjoni t-test ta' dawn id-dispożizzjonijiet.
Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati mit-tali referenza fil-waqt tal-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jaddottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, it-13 ta' Marzu 2014.

Labels: 3
7
1
20